Együtt, Újbudán - Köszönjük, hogy eljöttetek!

Idén november 11-ét, a kerület napját közös énekléssel tettük emlékezetessé. Köszönjük minden gyereknek és pedagógusaiknak, hogy részt vettek és hogy részesei voltak a Guinness-kísérletnek is. Köszönjük a szülők támogatását és türelmét.

A következő év az Európai Unióban a "Kulturális párbeszéd" éve, ezért ebből az alaklomból azt tervezzük, hogy 2008. április 11-én, a Költészet napján az egész ország területén csendüljön fel az Együtt című dal. Az éneklésben, ebben a játékban részt vevő iskolások, vagy akár ovisok, vagy más gyerek közösségek bárhol legyenek is az országban, egyszerűen csak kimennének az iskolájuk, intézményük udvarára, vagy egy számukra kedves találkozó helyre és 11 órakor mindannyian együtt kezdenénk énekelni. Jó lenne, ha sikerülne, a közös éneklés öröméért, és azért, hogy Kodály országa egy ország rekorddal kerülhessen be a Rekordok Könyvébe.

A dal nem Újbuda himnusza. Ez a dal egyszerűen csak alkalmas arra, hogy sokan, együtt, könnyedén és jókedvűen énekelhessük. Azok az iskolák, települések, közösségek, akik velünk tartanának, regisztrálhatnak a www.magyarorszaghangja.hu oldalon és a szervezés menetéről folyamatosan tájékozódhatnak is onnan. A dal jelenlegi formájában már letölthető, és hamarosan az átdolgozott változat is meghallgatható.

